Parys-pypmoord: Verdagtes borgtog geweierCraig Marx. Foto: Pink Ladies/Facebook Drie van die vyf verdagtes wat in hegtenis geneem is in verband met die moord op Craig Marx, ŉ sakeman van Parys in die Vrystaat, se aansoek om borgtog is Maandag in die dorp se landdroshof afgekeur. Konst. Ntsika Mosili, polisiewoordvoerder, het Dinsdag aan Maroela Media gesê Koenraad van Aswegen (51), sy seun Koenraad jr. (21), en Dawid Kuyler (18), bly in aanhouding totdat hulle weer op 2 Februarie in die dorp se streekshof moet verskyn. Twee minderjariges, albei 17 jaar oud, is in die sorg van hul voogde vrygelaat. Die vyf word daarvan verdink dat hulle Marx (47) op 4 Desember verlede jaar glo in ŉ lokval gelei en vermoor het, nadat hulle vantevore opknappingswerk by sy huis gedoen het, het Beeld vroeër berig. Van Aswegen sr., wat Marx glo R10 000 geskuld het, het glo saam met die medepligtiges ŉ skoktoestel gebruik om hom te verlam. Hulle het hom glo hierna met ŉ staalpyp aangerand voor hulle hom met plastiek en toue vasgebind het. Hy is daarna lewend in ŉ stormwaterpyp sowat 15 km buite Parys gegooi. Volgens die lykskouing het Marx waarskynlik versmoor. Die beweerde moordenaars is later deur middel van kringtelevisiebeeldmateriaal geïdentifiseer nadat hulle ná die moord by ŉ vulstasie gestop het om koeldrank te koop. Daar is ook R20 000 uit een van Marx se bankrekeninge onttrek.